
A meggymag-kivonat kardioprotektív hatásainak vizsgálata

A kardiovaszkuláris megbetegedések mai napig vezetik a halálozási statisztikákat.Az elmúlt évtizedekben jelentős előrelépések történtek a gyógyszerek területén,illetve számos rizikófaktor került azonosításra, azonban a statisztikai mutatók nemváltoznak jelentősen. Az elmúlt időszakban több természetes eredetű anyagról írták le annak kardioprotektív hatását. Csoportunk korábban már igazolta a meggymagkivonat kardioprotektív hatásait, azonban a molekuláris mechanizmusok tisztázására még nem került sor. Jelen kísérletekben részben ezekre keressük a választ.
Hím Sprague Dawley patkányokat 8 héten át kezeltünk 30 mg/kg/nap dózisú meggymag-kivonattal, míg a kontroll állatok vivőanyagot kaptak. A kezelés befejezését követően az állatok szívét izoláltuk, és 30 perc iszkémiának valamint 120 perc reperfúziónak vetettük alá. A vizsgálatok során mind pre-, mind posztizskémiásan vizsgáltuk a szívfunkciókat. A kísérletek végén meghatároztuk az infarktusos területek nagyságát, valamint western blot és MDA analízist végeztünk.
Eredményeink alapján megállapíthatjuk, hogy a kezelt állatok szívében szignifikánsan magasabb posztiszkémiás szívfunkciókat regisztráltunk a kontroll csoporthoz viszonyítva 30 perc iszkémiát és 120 perc reperfúziót követően. Ezekkel összhangban a kezelt csoportban kisebb volt az infarktusos terület nagysága a kontroll csoportéhoz viszonyítva. Western blot eredményeink alapján megállapítottuk, hogy a meggymag-kivonat kezelés jelentős mértékben indukálta a hemoxygenáz-1 expresszióját, ami nagy valószínűséggel szerepet játszik a kardioprotektív hatásokban. Ezek mellett magasabb volt az p-Akt/Akt arány és a Bcl-2 szintje, ami az Akt aktivációjára és a túlélési útvonalak aktiválódására utal.Továbbá, alacsonyabb kaszpáz-3 és citokróm c expressziót detektáltunk a kezelt mintákban. Végül a kezelt állatok mintáiban csökkent MDA szintet mértünk a kontrollhoz képest.
Ezek alapján úgy véljük a meggymag-kivonat kardioprotektív hatásaiban - legalább részben - a HO-1 indukciója, valamint a túlélési fehérjék aktivációja játszik szerepet.



